**הגן הארכיאולוגי**

מסגרת: יחידת הסברה מרכז

תאריך כתיבת התיק:דצמבר 2019

**נושאים מרכזיים במערך:**

המערך מתמקד בחברות האנושיות אשר חיו לאורך השנים בארץ ישראל, וזאת באמצעות סקירת הממצאים הפיזיים הקדומים אשר נמצאו בכל אזור דרך דגימת סוגי הערים העתיקות הקיימות בארץ ישראל- בירה, קודש, נמל ומדבר.

**מבוא למדריכה:**

הסיור בגן הארכיאולוגי נמצא בבסיס הקריה, בו נספר ונחשוף את החיילים לתקופות, תרבויות ואנשים שונים שחיו בכל אחת מן הערים,המוצגות על ידי פריטים ארכיאולוגים שונים שנמצאו בערים העתיקות.

הגן נוצר בשיתוף רשות העתיקות ומפקד בסיס הקריה לשעבר אלוף משנה יגאל בן עמי, נחנך בשנת 2016 כגן הארכיאולוגי הגדול במדינה.

**פתיחה:**

בסיס הקריה ממוקם בלב תל אביב, ומשמש כמפקדת המטה הכללי של צבא ההגנה לישראל- מתוקף כך מהווה המפקדה הראשית לכלל צה"ל.

לצד העשייה הרחבה והמתקדמת, ומגמות החדשנות והקידמה בהן צה"ל נע בצעדי ענק- ישנה חשיבות עליונה לחיבור המשרתים לשורשים האנושיים עליהם התפתחו העם והמדינה, וכיוצא בכך גם הצבא.

כזה הוא הגן הארכיאולוגי- מיצג המחולק לארבעה רובעים כאשר אחד מהם מייצג עיר עתיקה בארץ ישראל ואת החברה אשר התקיימה בה, וזאת על ידי בחירה קפדנית של פריטים ארכיאולוגים שנמצאו בהן המספרים את הסיפור התקופתי והאנושי במקום.

**רובע 1- עיר בירה- ירושלים**

ירושלים היא עיר הבירה של ישראל מזה כ- 3000 שנים, כאשר מי שקבע אותה ככזו הוא דוד המלך, עוד בטרם הפיכתה לעיר קודש.

כאשר דוד המלך קובע את ירושלים כבירה, למעשה הוא מעניק לה מעמד כמרכז השלטוני והפוליטי של הארץ- וכזו היא נשארת עד היום.

הבירה נתפסת כמייצגת הסמלית של מדינתה וגם לעיתים שער הכניסה של אותה המדינה, ולכן ניתן למצוא במרבית ערי הבירה מונומנטים ונופים סמליים וייצוגיים - הנתפסים על ידי השלטון כחשובים או שיש בהם להצביע על כוחו של השלטון (שדרות רחבות, ארמונות, אנדרטאות, ואתרי הנצחה).

בירושלים שכן בית המקדש הראשון והשני אשר שופץ על ידי הורדוס.

העיר מקודשת ביהדות, בנצרות ובאסלאם, והייתה מרכז חיי העם היהודי בימי קדם- ומושא לתפילותיו של העם לחזור במהלך גלותו. משום חשיבותה הדתית עבור שלוש הדתות, היוותה העיר לאורך ההיסטוריה מוקד של מלחמות וסכסוכים

האבן המאפיינת אותה ניתן לראות בכל פריט, כיאה לבניה בתקופה זו ולאורח החיים במרחב היא אבן הגיר, האבן הירושלמית.

בין הממצאים:

* אבן מהכותל הדרומי- השוקלת 6 טון, הובאה מהכותל הדרומי של בית המקדש אשר קרס (היום במקום עומד גן ארכיאולוגי), ועל פי ההערכה היא אחת מאבני החיבור בין הכותל הדרומי למערבי, מהנדבכים התחתונים של הקיר, ועל כן משקלה הרב (אבן נשיאת העומסים והולכת לרצפת ויסודות בית המקדש). האבן שונעה באמצעות שני גלגלי עץ המחוברים לאבן מכל צד, באופן הייחודי להורדוס באותה תקופה, שכן גם היום בתקופה בה העבודה נעשית עם מנופים, מכניקה ושיטות בנייה מתקדמות- המבנים מתקופת הורדוס נחשבים מורכבים לתכנון וביצוע.
* בסיס של עמוד- כחלק מהבנייה המפוארת שלו,יישר הורדוס את הר המוריה ועל גביו בנה את "הסטו המלכותי"- שהייתה בזיליקה ציבורית המורכבת מ-144 עמודים בגובה 10 מטרים וגג. העמודים מורכבים מחוליות ומחוברים בשיטה של שקע ובליטה.  
  מבנה הבזיליקה היה נהוג בכל עיר רומית, אך זו שבנה הורדוס בירושלים הייתה גדולה ומפוארת יותר מכל מה שנבנה עד אז בעולם העתיק. הסטיו המלכותי נועד לצרכי הציבור (שוק, מכירת והנחת קורבנות, בתי משפט פומביים, מקום מפגש ואירוח ועוד) ולא היה חלק מרחבת בית המקדש. אל הסטיו יכלו להגיע גם לא יהודים, ובפרט המלך הורדוס עצמו, שלא הורשה לגשת אל בית המקדש. הסטיו נחרב יחד עם בית המקדש השני בשנת 70 לספירה.
* בית הבד- ענף הזית היה ענף משמעותי וחיוני בקיומה של החברה האנושית בהרי ירושלים ובירושלים הבירה. באדמה הטרשית הנפוצה באזור- חקלאות הזית הייתה החקלאות הרווחת ביותר., והזית נוצל באופן מלא- העץ לבערה, הפירות למאכל ושמן, ופסולת הזית מתהליך הפקת השמן- להאכלת הבקר והצאן.

לכן אין פלא כי אחד המיצגים הבוטחים הוא בית הבד- בו מפיקים שמן זית בשיטת אבני ריחיים. האבן העגולה והרחבה הנקראת ממל עומדת מעל אבן הים הגדולה. אל הממל מחובר מוט הקשור לבהמת משא המסתובבת מסביב למתקן ופוצעת את הזיתים. לאחר מכן מעבירים את הזיתים הפצועים למתקן הסחיטה ומפעילים עליהם לחץ באמצעות קורת עץ גדולה הנקראת "בד"- מכאן השם "בית בד". מכבש מסוג זה נקרא "מכבש משקולות". בתהליך זה הופק השמן מן הזיתים באותה התקופה.

**רובע 2- עיר קודש- טבריה**

טבריה היא אחת מארבעת ערי הקודש: צפת, חברון, טבריה וירושלים. ערי הקודש קיבלו את כינויין בתקופה יותר מאוחרת, והתאפיינו בעיקר בכך שהייתה בהן אוכלוסיה יהודית כמעט רצופה בתקופת הגלות.

טבריה הפכה לקדושה לאחר שבה התכנסו חברי הסנהדרין לעבודתם, וחתמו בה את התלמוד הירושלמי, הומצא הניקוד (העברי הידוע גם כניקוד טברייני), בנוסף לכך, קבורים בה צדיקים גדולים (רבי יוחנן בן זכאי, הרמב"ם).

טבריה ייחודית משאר ערי הקודש בכך שהפכה למרכז הרוחני היהודי בתקופה שלאחר חורבן הבית בארץ ישראל- בירושלים ובחברון ישבו הרומאים, בעוד בטבריה ישבו יהודים בלבד.

היא הוקמה כעיר רומית ע"י בנו של הורדוס הגדול כעיר יהודית (ולא עיר מעורבת), תושביה עסקו בעיקר בדיג, ימאות ובניה- מקצועות שהושפעו מהכינרת.

הסלע המאפיין את העיר טבריה הוא סלע הבזלת- סלע געשי צפוף שקשה לפסל, ועל כן הבנייה המרובה בעיטורים נחשבת ללא פחות מפלא.

באותה התקופה טבריה הייתה ממוקמת צפונית יותר לטבריה של היום והייתה מוקפת בחומה מ-3 כיוונים.

בין הממצאים:

* חוליות- אלו הן חוליות של אמת מים.
* כותרת קורינתית- כותרת עמוד מסוג קורינתי המעוצבת בפרחים ועלים.
* סרקופג- ארון קבורה עתיק. לידו ניתן לראות את כיסוי הארון, המעוצב בצורת דלת.
* מנורה- סמל יהודי מקורי של מנורת בית המקדש הידועה. מתחת למנורה ניתן לראות אותיות עבריות, אך קשה לפענח את הכתוב. בנוסף מוטבע גם שופר אותו קשה מאוד לזהות.   
  האבן עצמה כנראה הגיעה מקבר, יכול להיות שנעשה בה שימוש משני.

**רובע 3- עיר נמל ושעשועים- קיסריה**

קיסריה היא עיר שעשועים מודרנית עם נמל מפואר, רחובות צולבים עם חנויות ובתים פרטיים עם ג'קוזי ועיצוב חדשני- אשר הוקמה עבור האוכלוסייה הרומאית אשר ישבה בארץ בכדי למנוע מההמון להתעסק בפוליטיקה בתקופה הרומית.

קיסריה של העת העתיקה היא לאס וגאס של היום: עיר חדשנית, עם רחובות (קרדו ודקומנוס) מצטלבים (אורתוגונליים) בעלת מתקני שעשועים, בתי מרחץ, תיאטרון, היפודרום ענק וגולת הכותרת - נמל מזחים משוכלל, הראשון מסוגו בים התיכון.

קיסריה וירושלים נבנו כהפכים מוחלטים. ירושלים וקיסריה ייצגו שתי תפיסות עולם שונות שיכולות לבוא רק זו על חשבון זו – ירושלים הייתה עיר יהודית, קיסריה נבנתה כעיר רומאית, בירושלים היה מקדש מונותיאיסטי, בקיסריה אלים רבים, ירושלים עיר של קודש, קיסריה עיר של מסחר ושעשועים, ירושלים יושבת בהרים ופניה של קיסריה לים.

עד קיסריה היו בישראל נמלי מים רדודים בלבד- כלומר, המים בנמל רדודים והספינות אינן מגיעות עד לנמל עצמו, אלא עוגנות במים העמוקים ומשם שולחים סירות קטנות ופועלים להעברת הסחורה או האנשים. הנמל שבנה הורדוס בקיסריה הוא נמל המים העמוקים הראשון בארץ ישראל- הספינות יכלו לעגון בנמל עצמו ובכך חסכו עבודה מרובה.

הנמל נבנה בטכנולוגיה מיוחדת של ניצול אפר וולקני (פוֹצוֹלָנָה) שהובא מהעיר פוצ'יוולי שליד נאפולי, שתכונתו היא הפיכתו לבטון במגע עם מים. כה גדול היה הנמל (אורכו 800 מטר, רוחבו 600 מטר) עד שיכלו לעגון בו כ-100 ספינות גם יחד.

הנמל נבנה כתחנת ביניים לספינות שיצאו מאלכסנדריה שבמצרים, עמוסות חיטה (כאמור, לחם ושעשועים), לכיוון רומא ועצרו אצל הורדוס למנוחה או תיקונים בספינות. בינתיים, הורדוס הקים על בסיסם כלכלה שלמה: הקים להם מלונות, בתי מרחץ, סיפק שעשועים ושאר בילויים שמציעות כיום ערי נמל.

כחלק מתרבות הפאר והשפע, העיר בנויה כמעט כולה מאבן שיש- אבן יקרה, לא מקומית אשר ייובאה במיוחד וקשה לעיבוד- כל אלו מוכיחים את עושרו ויכולתיו הכלכליות והבנאיות של הורדוס.

**רובע 4- ערי מדבר- ערים נבטיות**

הנבטים היו שבטים [ערביים](https://he.wikipedia.org/wiki/%D7%A2%D7%A8%D7%91%D7%99) של נוודים שהגיעו לאזור ארץ ישראל מצפון [חצי האי ערב](https://he.wikipedia.org/wiki/%D7%97%D7%A6%D7%99_%D7%94%D7%90%D7%99_%D7%A2%D7%A8%D7%91). היסטורינים מתארים אותם כשבט רב-עוצמה שמנה כעשרת אלפים לוחמים והיה החשוב בשבטים של צפון ערב. פירוש השם "נבטים" מהמילה הערבית "נבטו" שפירושה חפירה, חציבה, כדי להגיע למים טובים, וזאת מכיוון שבהתאם לאמונתם, אסור היה לנבטים לבנות בית ועל כן חיו את חייהם כנוודים- ידעו כיצד להתמצא ולשרוד בתנאי המדבר הקשים, היכן למצוא מים וכיצד לנווט, מה שהפך אותם לסוחרים מעולים.

השרידים מה[תרבות](https://he.wikipedia.org/wiki/%D7%AA%D7%A8%D7%91%D7%95%D7%AA) הנבטית מועטים ביותר – פועל יוצא של חייהם כנוודים הוא שלא השאירו אחריהם הרבה מבנים או [היסטוריה](https://he.wikipedia.org/wiki/%D7%94%D7%99%D7%A1%D7%98%D7%95%D7%A8%D7%99%D7%94) כתובה.

הנבטים נחשבים לחברה אנושית מתקדמת מאוד- שכן בניגוד למקובל באותה התקופה, הנשים בחברה הנבטית זכו ליחס שווה לגברים במובנים רבים: הן היו בעלות אדמה, עסקו במסחר, בעלות קניין, היו מלכות ומנהיגות בעלות השפעה.

תחילה היו הנבטים סוחרים ובמהלך הזמן נקבע מסלול "[דרך הבשמים](https://he.wikipedia.org/wiki/%D7%93%D7%A8%D7%9A_%D7%94%D7%91%D7%A9%D7%9E%D7%99%D7%9D)" לאורכו הוקמו תחנות מעבר כל 30–40 ק"מ (במרחק של שני ימי הליכה זה מזה) ונחפרו בורות מים לאגירת [מי נגר](https://he.wikipedia.org/wiki/%D7%9E%D7%99_%D7%A0%D7%92%D7%A8). סחורותיהם הגיעו לנמל עזה, משם יצאו לעיבוד ב[מצרים](https://he.wikipedia.org/wiki/%D7%9E%D7%A6%D7%A8%D7%99%D7%9D) ואחר כך ל[אירופה](https://he.wikipedia.org/wiki/%D7%90%D7%99%D7%A8%D7%95%D7%A4%D7%94). הם מכרו בעיקר ליוונים ולרומאים. עם התקדמות הטכנולוגיה למדו האירופאים להפליג בעצמם למזרח התיכון ולהשיג את הבשמים, לכן לא היה עוד צורך בשירותם של הנבטים כסוחרים.

כתוצאה מכך השתקעו הנבטים בערי מדבר קבועות והחלו לעסוק בחקלאות, בשיטות גידול מיוחדות המתאימות למדבר. עם השנים התפתחו הנבטים משבט לממלכה. הם חיו במרחב גיאוגרפי עצום, היו ישובים נבטים בכל המרחב- בצפון ערב, אדום ומואב, הנגב וסיני, כשהמוכרת מביניהם היא העיר פטרה שבירדן, הבירה של הממלכה הנבטית. בשנת 106 לספירה הממלכה הנבטית סופחה לאימפריה הרומית ונטמעה בתוכה עד להיעלמותה המוחלטת.

הנבטים היו במקור פגנים (עובדי אלילים) כמו עמים רבים אחרים במרחב, אך בהמשך התנצרו בהשפעת הרומאים ובסופו של דבר התאסלמו.

אחד מסמליהם היה סהר או חצי סהר עם כוכב. האסלאם, שנוצר באזור בשלהי הממלכה הנבטית, אימץ הרבה מפולחנם ומסמליהם. לאורך דרכי המדבר ניתן למצוא ציורי סלע של האלים השונים, שייתכן והיו מקומות פולחן לנוודים.

ניתן לראות את ההשפעות הדתיות על הממצאים במיצג:

1. הקסגרמה- סמל פגני קדום, מקורו של המגן דוד. הסמל כצורה דקורטיבית או מאגית שימש בתקופות קדומות את הנוצרים והמוסלמים ואף את היהודים, במאות השנים האחרונות הוא הפך לסמל [יהודי](https://he.wikipedia.org/wiki/%D7%99%D7%94%D7%95%D7%93%D7%99) מובהק לצד הסמלים העתיקים ([מנורה](https://he.wikipedia.org/wiki/%D7%94%D7%9E%D7%A0%D7%95%D7%A8%D7%94) [שופר](https://he.wikipedia.org/wiki/%D7%A9%D7%95%D7%A4%D7%A8) ועוד). הסמל אומץ על ידי [התנועה הציונית](https://he.wikipedia.org/wiki/%D7%94%D7%A7%D7%95%D7%A0%D7%92%D7%A8%D7%A1_%D7%94%D7%A6%D7%99%D7%95%D7%A0%D7%99_%D7%94%D7%A2%D7%95%D7%9C%D7%9E%D7%99_%D7%94%D7%A8%D7%90%D7%A9%D7%95%D7%9F), כך שבמרכזו של [דגל מדינת ישראל](https://he.wikipedia.org/wiki/%D7%93%D7%92%D7%9C_%D7%99%D7%A9%D7%A8%D7%90%D7%9C) מופיע מגן דוד.
2. דג- ניתן לזהות את סמל הדג הטבוע באבן מתוך הנצרות בשתי דרכים: הראשונה היא שישוע עצמו היה דייג, והשנייה היא נס הלחם והדגים המתואר בברית החדשה, בו הצליח ישוע להזין 5,000 אנשים בחמש כיכרות לחם ושני דגים.